Σαλιγκάρια του βουνού με μελιτζάνες
Σαλιγκάρια του βουνού με μελιτζάνες, ωραίο, μελωμένο φαΐ, μερακλίδικο και μεζεκλίδικο.
1 κιλό σαλιγκάρια, καθαρισμένα* (μπορούμε να τα προμηθευτούμε από παντοπωλεία συνήθως με κρητικά προϊόντα, όπου τα βρίσκουμε έτοιμα, καθαρισμένα) , 5 μικρές μελιτζάνες φλάσκες, κομμένες κατά μήκος στη μέση και χαραγμένες σταυρωτά από την πλευρά της ψίχας , 1 κιλό ντομάτες, τριμμένες , 1 κουτ. σούπας πελτέ ντομάτας , 3 μέτρια ξερά κρεμμύδια, ψιλοκομμένα , 120 ml ελαιόλαδο , αλάτι, πιπέρι φρεσκοτριμμένο
Για να φτιάξουμε τα σαλιγκάρια του βουνού με μελιτζάνες, ξεκινάμε ζεσταίνοντας σε μια φαρδιά κατσαρόλα τα 40 ml από το λάδι σε δυνατή φωτιά και σοτάρουμε τα κρεμμύδια για 3-4 λεπτά, μέχρι να μαλακώσουν ελαφρώς. Ρίχνουμε την ντομάτα, τον πελτέ, αλάτι και πιπέρι και βράζουμε για 6-7 λεπτά, μέχρι να δέσει ελαφρώς η σάλτσα. Ρίχνουμε τα σαλιγκάρια και όσο ζεστό νερό χρειάζεται για να καλυφθούν. Χαμηλώνουμε τη φωτιά και σιγομαγειρεύουμε για 15 λεπτά.Παράλληλα, σε ένα μεγάλο τηγάνι ζεσταίνουμε το υπόλοιπο λάδι σε δυνατή φωτιά και τηγανίζουμε τις μελιτζάνες για περίπου 3 λεπτά, μέχρι να ροδίσουν ελαφρά. Τις ρίχνουμε και αυτές στην κατσαρόλα πάνω από τα σαλιγκάρια και συνεχίζουμε το μαγείρεμα σε χαμηλή φωτιά για άλλα 15 λεπτά. Το φαγητό θα πρέπει να μείνει με μια δεμένη σάλτσα.
Κρέας,Μελιτζάνες,Ντομάτα